আমি কেন কাজীদাকে মাসুদ রানা সৃষ্টি করতে জেমস বন্ডের চরিত্রের অনুকরণকারী বলিনা তার প্রধান কারন, মাসুদ রানার বাঙ্গালীয়ানা। শুরুতে জেমস বন্ডের ছায়া থাকলেও আজকের মাসুদ রানা এক আন্তর্জাতিক সুপার স্পাই হয়েও অন্তর জুড়ে তার বাংলাদেশ। তাই নীল নয়না স্বল্পবেশ ব্লন্ডের চাইতে কৃষ্ণনয়না, শাড়ি পড়া লম্বাচুলের বাঙ্গালী ললনা অনেক দুর এগিয়ে যায়। তাইতো ইতালির অখ্যাত শহরে বিখ্যাত গিল্টি মিয়া “রিস্টুরেন্টে” ঢুকে নির্বিকার চিত্তে এক পেলেট গরম ভাত আর সর্ষে ইলিশের অর্ডার দিয়ে দেয়। কে ভাবতে পেরেছিলো থ্রিলারে শরতের আকাশ সুপার স্পাই মাসুদ রানার মনে রবীন্দ্রনাথ গুঞ্জরণ তোলে, “কাছে এলো পুজোর ছুটি, রোদ্দুরে লেগেছে চাঁপা ফুলের রং, হাওয়ায় শিশির উঠছে শিরশিরিয়ে, মন লাগেনা কোন কাজে”। অর্থাৎ মাসুদ রানা এক আবহমান বাঙ্গালী, জেমস বন্ডের হনুকরণ নয়। আর, মাসুদ রানা কাজী আনোয়ার হোসেনের সৃষ্টি।